cometadata/datacite-titles-descriptions-related-identifiers huggingface dataset:
DOI: 10.14457/tu.the.2018.1387
title: กระบวนการบริหารเชิงกลยุทธ์การประชาสัมพันธ์ของสถาบันอุดมศึกษาในกำกับของรัฐ

description: งานวิจัยนี้เป็นงานวิจัยเชิงคุณภาพวิเคราะห์กระบวนการบริหารเชิงกลยุทธ์การประชาสัมพันธ์ของสถาบันอุดมศึกษาในกำกับของรัฐ วัตถุประสงค์ของการวิจัยเพื่อศึกษากระบวนการบริหารเชิงกลยุทธ์การประชาสัมพันธ์ การเปรียบเทียบการใช้สื่อประชาสัมพันธ์ และศึกษาปัญหาและอุปสรรคของการใช้สื่อประชาสัมพันธ์ โดยการสัมภาษณ์ผู้บริหารและผู้ปฏิบัติงานที่ดูแลรับผิดชอบในการประชาสัมพันธ์ จำนวน 8 ท่าน โดยเลือกสถาบันอุดมศึกษาชั้นนำ 2 อันดับแรกของประเทศไทย ได้แก่ จุฬาลงกรณ์มหาวิทยาลัย และมหาวิทยาลัยธรรมศาสตร์ ผลการศึกษาพบว่า ทั้งสองมหาวิทยาลัยมีกระบวนการกำหนดทิศทางระยะยาวในการประชาสัมพันธ์ โดยมีขั้นตอนและกลวิธีที่เป็นไปในทิศทางเดียวกันเพื่อให้เกิดประสิทธิผลสูงสุด ทั้งนี้ทั้งสองมหาวิทยาลัยมีการใช้ชื่อเสียงของมหาวิทยาลัยที่สะสมมานาน และอาจารย์ หรือผู้ทรงคุณวุฒิที่เป็นที่ยอมรับของสังคมมาเป็นกลยุทธ์หลักในการประชาสัมพันธ์ สื่อประชาสัมพันธ์ที่เลือกใช้ แบ่งเป็น 3 ประเภท ได้แก่ สื่อบุคคลที่เน้นอาจารย์ และนักวิชาการที่มีชื่อเสียง สื่อมวลชนเน้นการใช้สื่อโทรทัศน์ และสื่อใหม่เน้น Social media เป็นหลัก โดยสื่อที่ให้ความสำคัญมากที่สุดคือ สื่อใหม่ เนื่องจากสามารถเข้าถึงกลุ่มเป้าหมายที่เป็นนักเรียน และนักศึกษาได้มากที่สุด ด้านปัญหาและอุปสรรคสำหรับการใช้สื่อประชาสัมพันธ์ที่พบมากที่สุด 3 อันดับแรก ได้แก่ ด้านนโยบายที่มีปัญหาด้านกฎระเบียบที่เคร่งครัด ทำให้การดำเนินงานผ่านหน่วยงานต่างๆเกิดความล้าช้า ด้านบุคลากรที่มีปัญหาขาดแคลนบุคลากรสายสนับสนุนที่มีความเชี่ยวชาญเฉพาะด้าน ทำให้การทำงานขาดความสะดวกรวดเร็ว และไม่มีประสิทธิภาพเท่าที่ควร ด้านข้อมูลที่มีปัญหาคือการเข้าถึงข้อมูลจากทางคณะต่างๆได้ค่อนข้างยาก และข้อมูลที่ได้มายังเป็นข้อมูลดิบต้องนำมาแปลงเป็นข้อมูลที่เข้าใจง่าย น่าสนใจ และสามารถเผยแพร่สู่สาธารณชนต่อไปได้
DOI: 10.14457/tu.the.2018.1388
title: อิทธิพลของการใช้เครือข่ายสังคมออนไลน์ การเลือกร้านค้าออนไลน์ และการสื่อสารระหว่างบุคคลที่มีผลต่อพฤติกรรมความตั้งใจซื้อเครื่องประดับเสริมสิริมงคล

description: การศึกษาครั้งนี้มีวัตถุประสงค์ เพื่อศึกษาปัจจัยด้านการใช้เครือข่ายสังคมออนไลน์ ปัจจัยด้านการเลือกร้านค้าออนไลน์ การสื่อสารระหว่างบุคคล และพฤติกรรมความตั้งใจซื้อเครื่องประดับกำไลหินเสริมสิริมงคล เปรียบเทียบพฤติกรรมความตั้งใจซื้อเครื่องประดับกำไลหินเสริมสิริมงคล จำแนกตามลักษณะประชากรศาสตร์ ได้แก่ เพศ อายุ อาชีพ ระดับรายได้ สถานภาพสมรส และศึกษาปัจจัยด้านการใช้เครือข่ายสังคมออนไลน์ ปัจจัยด้านการเลือกร้านค้าออนไลน์ และการสื่อสารระหว่างบุคคล ที่สามารถทำนาย พฤติกรรมความตั้งใจซื้อเครื่องประดับกำไลหินเสริมสิริมงคล โดยใช้รูปแบบการวิจัยเชิงปริมาณ ด้วยการวิจัยเชิงสำรวจ กลุ่มตัวอย่างที่ใช้ในการศึกษาเป็นประชาชนที่มีอายุ 20 ปีขึ้นไป ด้านการใช้เครือข่ายสังคมออนไลน์ กลุ่มตัวอย่างมีประสบการณ์การใช้เครือข่ายสังคมออนไลน์ เฟซบุ๊ก อินสตาแกรม และไลน์ อย่างน้อย 1 แอปพลิเคชัน และด้านพฤติกรรมการซื้อสินค้า กลุ่มตัวอย่างยังไม่เคยซื้อเครื่องประดับกำไลหินเสริมสิริมงคลผ่านร้านค้าออนไลน์ จำนวนทั้งสิ้น 400 คน เลือกกลุ่มตัวอย่างแบบไม่อาศัยความน่าจะเป็น โดยใช้แบบสอบถามออนไลน์ เป็นเครื่องมือในการเก็บรวบรวมข้อมูล ผลการวิจัยพบว่า 1. ลักษณะประชากรศาสตร์ ได้แก่ เพศ อายุ อาชีพ ระดับรายได้ และสถานภาพสมรส แตกต่างกัน ทำให้พฤติกรรมความตั้งใจซื้อเครื่องประดับกำไลหินเสริมสิริมงคลไม่แตกต่างกัน2. ปัจจัยด้านการเลือกร้านค้าออนไลน์ ได้แก่ การรับรู้ถึงประโยชน์ที่ได้รับ และการสื่อสารระหว่างบุคคล สามารถทำนายพฤติกรรมความตั้งใจซื้อเครื่องประดับกำไลหินเสริมสิริมงคลของผู้บริโภค
DOI: 10.14457/tu.the.2018.1389
title: พฤติกรรมการเปิดรับ ทัศนคติ และแรงจูงใจของประชาชนที่มีต่อการเปิดรับข่าวสารผ่านสื่อออนไลน์: กรณีศึกษาเว็บไซต์ 77 ข่าวเด็ด

description: การวิจัยนี้มีวัตถุประสงค์เพื่อศึกษาและเปรียบเทียบความสัมพันธ์ระหว่างพฤติกรรมการ-เปิดรับ ทัศนคติ แรงจูงใจ ของผู้เข้าชมเว็บไซต์ 77 ข่าวเด็ด โดยการวิจัยครั้งนี้เป็นการวิจัยเชิงสำรวจ (Servey Research) และการวิจัยเชิงกิจกรรม (Activatetal Research) ซึ่งใช้แบบสอบถามประเภทออนไลน์ (Online Questionnaire) เป็นเครื่องมือในการเก็บรวบรวมข้อมูล โดยให้กลุ่มเป้าหมายกรอกแบบสอบถามเอง ซึ่งใช้กลุ่มตัวอย่างจำนวน 400 คนผลการวิจัย พบว่า กลุ่มตัวอย่างเป็นเพศหญิงมากกว่าเพศชาย มีอายุระหว่าง 18-30 ปี ส่วนใหญ่มีการศึกษาระดับปริญญาตรี ประกอบอาชีพนักเรียน/นักศึกษา เลือกเปิดรับข่าวบนเว็บไซต์ 77 ข่าวเด็ด จากบ้าน/ที่พัก ในช่วงเวลาระหว่าง 18:01-24:00 น. เปิดรับจากอุปกรณ์ไอโฟน/สมาร์ทโฟน มีพฤติกรรมการเปิดรับข่าวบนเว็บไซต์ 77 ข่าวเด็ด โดยรวมอยู่ในระดับปานกลาง ประเภทข่าวที่เลือกเปิดรับมากที่สุด คือ ท่องเที่ยว รองลงมา คือ บันเทิง ไลฟ์สไตล์ สำหรับการทดสอบสมมติฐาน พบว่า ข้อ (1.) ผู้รับสารที่มีลักษณะทางประชากรอันได้แก่ เพศ ระดับการศึกษา อาชีพ แตกต่างกัน จะมีพฤติกรรมการเปิดรับบนเว็บไซต์ 77 ข่าวเด็ด ที่ไม่แตกต่างกัน มีเพียงอายุเท่านั้นที่แตกต่างกัน ข้อ (2.) ผู้รับสารที่มีลักษณะทางประชากร อันได้แก่ เพศ แตกต่างกัน จะมีแรงจูงใจที่มีต่อการเปิดรับข่าวบนเว็บไซต์ 77 ข่าวเด็ด ที่ไม่แตกต่างกัน ข้อ (3.) พฤติกรรมการเปิดรับ มีความสัมพันธ์กับทัศนคติที่มีต่อเปิดรับการเปิดรับข่าวบนเว็บไซต์ 77 ข่าวเด็ด ข้อ (4.) พฤติกรรมการเปิดรับ มีความสัมพันธ์กับแรงจูงใจที่มีต่อการเปิดรับข่าวบนเว็บไซต์ 77 ข่าวเด็ด
DOI: 10.14457/tu.the.2018.1390
title: ความคาดหวัง การเปิดรับ และความพึงพอใจของผู้ใช้บริการแฟนเพจกรมควบคุมมลพิษ

description: การวิจัยนี้มุ่งศึกษาความคาดหวังในการเปิดรับ พฤติกรรมการเปิดรับ ความพึงพอใจ แนวโน้มพฤติกรรมการเปิดรับแฟนเพจกรมควบคุมมลพิษ รวมถึงทัศนคติที่มีต่อกรมควบคุมมลพิษ ของผู้ใช้บริการแฟนเพจกรมควบคุมมลพิษ โดยจัดทำการวิจัยเชิงสำรวจ (SurveyResearch Method) ใช้แบบสอบถามออนไลน์ (Online Questionnaire) เป็นเครื่องมือในการเก็บรวบรวมข้อมูล กับกลุ่มผู้ใช้บริการ อายุตั้งแต่ 18 ปีขึ้นไป จำนวน 400 คน ใช้สถิติในการวิเคราะห์ข้อมูล 2 ประเภท ในการวิเคราะห์ข้อมูล คือ สถิติเชิงพรรณนา (Descriptive Statistics) ได้แก่ ค่าร้อยละ (Percentage) ค่าเฉลี่ย (Mean) และส่วนเบี่ยงเบนมาตรฐาน (Standard Deviation) และสถิติเชิงอนุมาน (Inferential Statistics) ได้แก่ Independent t-test, One-Way Analysis of Variance ANOVA และวิเคราะห์สัมประสิทธิ์สหสัมพันธ์แบบเพียร์สัน (Pearson product-moment correlation coefficient)ผลการศึกษาพบว่า กลุ่มตัวอย่างส่วนใหญ่เป็นเพศหญิง มีช่วงอายุ 26 – 35 ปี ศึกษาระดับปริญญาตรี/เทียบเท่า อาชีพข้าราชการ/พนักงานรัฐวิสาหกิจ และมีช่วงรายได้ 10,000 – 20,000 บาท โดยมีความถี่ในการเปิดรับเฉลี่ย 3 ครั้ง/สัปดาห์ ส่วนใหญ่มีความคาดหวังด้านข้อมูลข่าวสารและสารสนเทศมากที่สุด โดยเฉพาะในประเด็นเป็นช่องทางที่ทำให้ทราบถึงรายงานสภาพการณ์รวมถึงปัญหามลพิษต่างๆ และส่วนใหญ่มีความพึงพอใจด้านคุณลักษณะสื่อใหม่ของแฟนเพจมากที่สุด โดยเฉพาะในประเด็นที่สามารถแสดงความถูกใจ (Like) บนข้อความและรูปภาพบนแฟนเพจ นอกจากนี้ ยังพบว่าส่วนใหญ่มีทัศนคติเชิงบวกต่อกรมควบคุมมลพิษ โดยเฉพาะในด้านวัตถุประสงค์ของหน่วยงานมากที่สุด ผลการทดสอบสมมติฐานพบว่าลักษณะประชากรด้านอายุ อาชีพ รายได้ และการศึกษา ที่แตกต่างกันของผู้ใช้บริการแฟนเพจกรมควบคุมมลพิษ มีพฤติกรรมการเปิดรับแฟนเพจกรมควบคุมมลพิษที่แตกต่างกันความคาดหวังในการเปิดรับมีความสัมพันธ์กับพฤติกรรมการเปิดรับแฟนเพจกรมควบคุมมลพิษ พฤติกรรมการเปิดรับมีความสัมพันธ์กับความพึงพอใจจากการเปิดรับแฟนเพจกรมควบคุมมลพิษ ความพึงพอใจการเปิดรับมีความสัมพันธ์กับแนวโน้มการเปิดรับแฟนเพจกรมควบคุมมลพิษ และความคาดหวังโดยรวมในการเปิดรับมีความแตกต่างกับความพึงพอใจโดยรวมในการเปิดรับแฟนเพจกรมควบคุมมลพิษ ทั้งนี้ ยังพบว่าพฤติกรรมการเปิดรับมีความสัมพันธ์กับทัศนคติที่มีต่อกรมควบคุมมลพิษ ยกเว้นทัศนคติด้านการปฏิบัติงานด้านการแก้ไขมลพิษ และยังพบว่าทัศนคติที่มีต่อกรมควบคุมมลพิษ มีความสัมพันธ์กับแนวโน้มการเปิดรับแฟนเพจกรมควบคุมมลพิษ
DOI: 10.14457/tu.the.2018.1391
title: การสร้างสรรค์กราฟิกเสมือน (immersive graphic) ในการผลิตรายการข่าวของสถานีโทรทัศน์ไทย

description: การวิจัยเรื่อง การสร้างสรรค์กราฟิกเสมือนในการผลิตรายการข่าวของสถานีโทรทัศน์ไทย มีวัตถุประสงค์ของการวิจัย เพื่อศึกษาปัจจัยที่ส่งผลต่อการสร้างสรรค์กราฟิกเสมือนในรายการข่าวทางโทรทัศน์ไทย และเพื่อศึกษาวิธีการสร้างสรรค์กราฟิกเสมือนในรายการข่าวทางโทรทัศน์ไทย เป็นงานวิจัยเชิงคุณภาพ โดยใช้วิธีสังเกตและการสัมภาษณ์แบบเจาะลึก บุคลากรจาก 3 สถานี ได้แก่ สถานีโทรทัศน์ช่อง 7HD สถานีโทรทัศน์ไทยพีบีเอส และสถานีโทรทัศน์ไทยรัฐทีวี ผลการศึกษาพบว่า ปัจจัยภายในองค์กรที่ส่งผลต่อการสร้างสรรค์กราฟิกเสมือนในรายการข่าวทางโทรทัศน์ไทย คือ การบริหารจัดการทั้ง 3 ส่วน ได้แก่ (1) การบริหารจัดการภายใน (2) การบริหารจัดการด้านบุคลากร (3) การบริหารจัดการด้านอุปกรณ์ และปัจจัยด้านเทคโนโลยี และปัจจัยด้านความสามารถทางวิชาชีพของบุคลากร ล้วนส่งผลต่อการสร้างสรรค์กราฟิกเสมือนในรายการข่าวทั้ง 3 สถานี สำหรับปัจจัยภายนอกองค์กรพบว่า ด้านแรงผลักดันด้านสังคมและการเมืองส่งผลกระทบทั้ง 3 สถานี สำหรับแรงผลักดันด้านเศรษฐกิจ มีผลต่อการสร้างสรรค์กราฟิกเสมือน 3 ด้าน คือ 1. ด้านคู่แข่ง 2. ด้านผู้โฆษณา 3. ความเป็นเจ้าของกิจการ รวมทั้งปัจจัยเหตุการณ์และข้อมูลข่าวสารที่เกิดขึ้นในสังคมและวัฒนธรรม ปัจจัยช่องทางการสื่อสาร ความสนใจ และความต้องการของผู้รับสาร ล้วนส่งผลต่อการสร้างสรรค์กราฟิกเสมือนในรายการข่าวทั้ง 3 สถานี อย่างไรก็ตามผลการศึกษาพบว่า ปัจจัยที่ไม่ได้ส่งผลต่อการสร้างสรรค์กราฟิกเสมือนในรายการข่าวของสถานี คือ ปัจจัยภายนอก ในด้านแรงผลักดันด้านเศรษฐกิจ ปัจจัยด้านผู้โฆษณาของสถานีโทรทัศน์ไทยพีบีเอส ไม่ได้ส่งผลต่อการสร้างสรรค์กราฟิกเสมือน เนื่องจากสถานีโทรทัศน์ไทยพีบีเอสเป็นสื่อสาธารณะที่ปลอดการโฆษณา ได้รับงบประมาณภาษีจากกลุ่มผู้ที่ค้าและจำหน่ายสุรากับยาสูบจากรัฐบาลมาเป็นเงินบำรุงองค์การ จึงไม่จำเป็นต้องหารายได้จากการโฆษณาการศึกษาวิธีการสร้างสรรค์กราฟิกเสมือนในรายการข่าวทางโทรทัศน์ไทย สำหรับการผลิตรายการข่าวที่เกี่ยวข้องกับลักษณะการนำเสนอในการสร้างสรรค์กราฟิกเสมือนในรายการโทรทัศน์ พบว่า ทั้ง 3 สถานีมีการนำเสนอกราฟิกเสมือนในรายการข่าวในรูปแบบรายการสดในสตูดิโอ มีเพียงสถานีไทยรัฐทีวีที่มีการนำเสนอกราฟิกเสมือนในรูปแบบรายการสดนอกสถานี สำหรับรายการบันทึกเทปโทรทัศน์ ทั้ง 3 สถานีมีการบันทึกเทปไว้ล่วงหน้า สถานที่ถ่ายทำกราฟิกเสมือนในรายการโทรทัศน์ พบว่า สถานีโทรทัศน์ช่อง 7HD และสถานีโทรทัศน์ไทยพีบีเอส ใช้สถานที่ถ่ายทำกราฟิกเสมือนในสตูดิโอเหมือนกัน ในขณะเดียวกันสถานีไทยรัฐทีวีมีการนำเสนอกราฟิกเสมือนในลักษณะการถ่ายทำนอกสถานที่เพียงสถานีเดียวเท่านั้น และกระบวนการผลิตรายการโทรทัศน์ของแต่ละสถานี พบว่า ทั้ง 3 สถานีมีกระบวนสร้างสรรค์กราฟิกเสมือน 7 ขั้นตอน เช่นเดียวกัน ได้แก่ 1. ขั้นตอนการพัฒนาความคิด 2. ขั้นตอนเตรียมงานก่อนการผลิต 3. ขั้นตอนการผลิต 4. ขั้นตอนหลังการผลิต 5. ขั้นตอนการออกอากาศ 6. ขั้นตอนหลังออกอากาศ และ 7. ขั้นตอนการประเมินผล
DOI: 10.14457/tu.the.2018.1392
title: การเปิดรับเครื่องมือการสื่อสารการตลาด การรับรู้ภาพลักษณ์ และแนวโน้มพฤติกรรมต่อแอปพลิเคชัน K Plus

description: การศึกษาเรื่อง “การเปิดรับเครื่องมือการสื่อสารการตลาด การรับรู้ภาพลักษณ์ และแนวโน้มพฤติกรรมต่อแอปพลิเคชัน K Plus” เป็นการวิจัยเชิงปริมาณ (Quantitative Research) มีรูปแบบการศึกษาเป็นการวิจัยเชิงสำรวจ (Survey Research) โดยใช้แบบสอบถาม (Questionnaire) โดยมีวัตถุประสงค์เพื่อศึกษาภูมิหลังของกลุ่มตัวอย่าง การเปิดรับเครื่องมือสื่อสารทางการตลาด การรับรู้ภาพลักษณ์ และแนวโน้มพฤติกรรมการใช้บริการแอปพลิเคชัน K Plus ของกลุ่มเป้าหมาย พร้อมทั้งศึกษาความสัมพันธ์ระหว่างการเปิดรับเครื่องมือสื่อสารทางการตลาด กับการรับรู้ภาพลักษณ์ตราสินค้าแอปพลิเคชัน K Plus ของกลุ่มเป้าหมาย ตลอดจนศึกษาความสัมพันธ์ระหว่างการรับรู้ภาพลักษณ์ กับแนวโน้มพฤติกรรมการใช้บริการแอปพลิเคชัน K Plus ของกลุ่มเป้าหมาย ผ่านการเก็บข้อมูลจากกลุ่มตัวอย่างที่เป็นประชากรทั่วไปที่มีอายุ 18 ปีขึ้นไปที่ รู้จัก และ/ หรือใช้บริการแอปพลิเคชัน K Plus ของธนาคารกสิกรไทย และมีถิ่นอาศัยอยู่ในประเทศไทย จำนวนทั้งสิ้น 300 คนผลการศึกษาพบว่า กลุ่มตัวอย่างมีการเปิดรับเครื่องมือการสื่อสารการตลาด 3 เครื่องมือในระดับใกล้เคียงกัน ได้แก่ การประชาสัมพันธ์ (ค่าเฉลี่ย 2.98) การส่งเสริมการขาย (ค่าเฉลี่ย 2.97) และการโฆษณา (ค่าเฉลี่ย 2.96) รองลงมา การขายโดยบุคคล มีค่าเฉลี่ย 2.88 และการตลาดโดยการจัดกิจกรรมพิเศษ มีค่าเฉลี่ย 2.56 ตามลำดับ ด้านการรับรู้ภาพลักษณ์พบว่า กลุ่มตัวอย่างมีการรับรู้ภาพลักษณ์ตราสินค้าของแอปพลิเคชัน K Plus โดยรวมอยู่ในระดับมาก มีค่าเฉลี่ย 4.07 โดยกลุ่มตัวอย่างมีการรับรู้ภาพลักษณ์มากที่สุดในด้านภาพลักษณ์ขององค์กร (4.12) และด้านภาพลักษณ์ของตัวสินค้า และบริการ (4.12) เมื่อพิจารณารายข้อ พบว่า กลุ่มตัวอย่างมีการรับรู้ภาพลักษณ์ในระดับมากที่สุดในประเด็น แอปพลิเคชัน K Plus เป็นแอปพลิเคชันของธนาคารกสิกรไทย ที่มีความทันสมัย และแอปพลิเคชัน K Plus เป็นแอปพลิเคชันสำหรับการทำธุรกรรมออนไลน์สำหรับคนรุ่นใหม่ โดยทั้ง 2 ประเด็นมีค่าเฉลี่ย 4.21 ด้านแนวโน้มพฤติกรรมกลุ่มตัวอย่างมีแนวโน้มพฤติกรรมต่อแอปพลิเคชัน K Plus โดยรวมอยู่ในระดับมาก มีค่าเฉลี่ย 3.99 ผลการทดสอบสมมติฐานการวิจัย พบว่า (1) กลุ่มตัวอย่างมีการเปิดรับเครื่องมือการสื่อสารการตลาดของแอปพลิเคชัน K Plus โดยรวมอยู่ในระดับปานกลาง มีค่าเฉลี่ย 2.88 โดยเมื่อพิจารณาจำแนกตามเครื่องมือการสื่อสารการตลาด พบว่า การเปิดรับเครื่องมือสื่อสารทางการตลาดผ่านเครื่องมือการขายโดยบุคคล มีความสัมพันธ์กับการรับรู้ภาพลักษณ์ตราสินค้าที่ระดับนัยสำคัญ .05 (r = .324) โดยเป็นค่าความสัมพันธ์มากที่สุดเมื่อเทียบกับเครื่องมือการสื่อสารการตลาดเครื่องมืออื่นๆ (2) การรับรู้ภาพลักษณ์ตราสินค้าแอปพลิเคชัน K Plus ของกลุ่มตัวอย่างมีความสัมพันธ์กับแนวโน้มพฤติกรรมการใช้บริการแอปพลิเคชัน K Plus ที่ระดับนัยสำคัญ .05 (r = 0.693) ซึ่งอยู่ ในระดับสูง
DOI: 10.14457/tu.the.2018.1393
title: การเปิดรับชมและความพึงพอใจที่มีต่อรายการ I Can See Your Voice Thailand นักร้องซ่อนแอบ

description: การวิจัยเรื่องนี้มีวัตถุประสงค์เพื่อศึกษาเปรียบเทียบความแตกต่างระหว่างลักษณะทางประชากรกับความพึงพอใจของผู้ชมที่มีต่อรายการ I CAN SEE YOUR VOICE THAILAND นักร้องซ่อนแอบ และเพื่อศึกษาความสัมพันธ์ระหว่างการเปิดรับชมกับความพึงพอใจของผู้ชมที่มีต่อรายการ I CAN SEE YOUR VOICE THAILAND นักร้องซ่อนแอบ โดยใช้การวิจัยเชิงสำรวจ เก็บข้อมูลจากผู้ชมรายการในเขตกรุงเทพมหานคร จำนวน 300 คนผลการวิจัย พบว่า กลุ่มตัวอย่างจำนวนมากที่สุดรับชมรายการ 2 ตอนต่อเดือน เช่นเดียวกันที่กลุ่มตัวอย่างจำนวนมากที่สุดที่รับชมรายการตั้งแต่ต้นจนจบ และส่วนใหญ่รับชมรายการย้อนหลังทางออนไลน์ สำหรับความพึงพอใจต่อเนื้อหารายการนั้น กลุ่มตัวอย่างพึงพอใจเนื้อหาช่วงร้องเพลงคู่ศิลปินเพื่อเฉลยเสียงร้องสูงที่สุด (4.16) ส่วนความพึงพอใจต่อรูปแบบการนำเสนอรายการ กลุ่มตัวอย่างพึงพอใจความสามารถในการกระตุ้นอารมณ์ของผู้ชมให้มีส่วนร่วมกับรายการของพิธีกรหลักสูงที่สุด (4.06) นอกจากนั้นยังพบว่า ความแตกต่างระหว่างลักษณะทางประชากรไม่ว่าจะเป็นเพศ อายุ ระดับการศึกษา และอาชีพไม่มีผลต่อความพึงพอใจของผู้ชมที่มีต่อรายการ I CAN SEE YOUR VOICE THAILAND นักร้องซ่อนแอบ ในขณะที่การเปิดรับชมรายการมีความสัมพันธ์ทางบวกกับทั้งความพึงพอใจต่อเนื้อหาและรูปแบบการนำเสนอรายการ I CAN SEE YOUR VOICE THAILAND นักร้องซ่อนแอบ ที่ระดับนัยสำคัญ .05
DOI: 10.14457/tu.the.2018.1394
title: การบริหารการผลิตสื่อการสอนภาษาอังกฤษ: กรณีศึกษารายการ Loukgolf’s English Room

description: ในการศึกษาเรื่อง “การบริหารการผลิตสื่อการสอนภาษาอังกฤษ กรณีศึกษารายการ Loukgolf’s English Room” ผู้ศึกษามีวัตถุประสงค์ที่จะศึกษากระบวนการผลิตรายการสอนภาษาอังกฤษ Loukgolf’s English Room ปัจจัยที่มีผลต่อการบริหารการผลิตรายการ Loukgolf’s English Room และวิธีการนำเสนอเนื้อหาเพื่อสร้างการเรียนรู้ภาษาอังกฤษของรายการ Loukgolf’s English Room ผู้ศึกษาใช้วิธีการวิจัยเชิงคุณภาพ โดยการสังเกตการณ์และการสัมภาษณ์แบบเจาะลึกผู้บริหารและบุคลากรของรายการ Loukgolf’s English Room เพื่อให้ได้ข้อมูลที่ตอบวัตถุประสงค์ที่ตั้งไว้ ผู้ศึกษาได้ใช้แนวคิดเกี่ยวกับกระบวนการผลิตรายการวิทยุโทรทัศน์รายการโทรทัศน์มาใช้อธิบายกระบวนการผลิตรายการสอนภาษาอังกฤษ แนวคิดปัจจัยที่มีผลต่อการบริหารการผลิตมาใช้อธิบายปัจจัยที่มีผลต่อการบริหารการผลิตรายการ แนวคิดรูปแบบรายการโทรทัศน์ และทฤษฎีการเรียนรู้ทางสังคม มาอธิบายวิธีการนำเสนอเนื้อหาเพื่อสร้างการเรียนรู้ภาษาอังกฤษของรายการ Loukgolf’s English Roomผลการศึกษาพบว่า กระบวนการผลิตรายการสอนภาษาอังกฤษ Loukgolf’s English Room มี 5 ขั้นตอน คือ ขั้นตอนพัฒนาความคิด ขั้นตอนเตรียมงานก่อนการถ่ายทำ ขั้นตอนลงมือถ่ายทำ ขั้นตอนหลังการถ่ายทำ และขั้นตอนประเมินผล โดยขั้นตอนที่ทีมงานให้ความสำคัญมากที่สุดคือขั้นตอนเตรียมงานก่อนการถ่ายทำ ที่จะต้องมีการเตรียมการอย่างรอบคอบ เพราะจะส่งผลกระทบต่อขั้นตอนอื่นๆ รวมทั้งคุณภาพของรายการด้วยส่วนปัจจัยที่มีผลต่อการบริหารการผลิตรายการนั้น ด้านปัจจัยภายนอก ประกอบด้วย วัตถุดิบ แรงกดดันทางการเมืองและสังคม แรงกดดันด้านผลงาน และแรงกดดันทางเศรษฐกิจ โดยปัจจัยที่มีอิทธิพลมากที่สุดคือวัตถุดิบ หมายถึง แขกรับเชิญที่มาร่วมรายการ หากแขกรับเชิญสามารถพูดภาษาอังกฤษได้คล่องแคล่ว มีเรื่องราวชีวิตที่น่าสนใจและเป็นที่รู้จักในวงกว้าง ก็จะส่งผลให้การดำเนินงานเป็นไปอย่างราบรื่น และส่งผลต่อยอดการรับชมทั้งทางโทรทัศน์และทางยูทูปดีตามไปด้วย ส่วนปัจจัยด้านอื่นๆ มีความสำคัญรองลงมา แต่จุดที่น่าสนใจคือ แรงกดดันทางเศรษฐกิจ ในด้านคู่แข่งที่พบว่า แทบจะไม่มีผลต่อการบริหารการผลิตรายการเลย โดยรายการถือว่าตนเองไม่มีคู่แข่ง และไม่จำเป็นต้องแย่งชิงความสนใจของผู้ชมทางโทรทัศน์กับรายการอื่นๆ อีกต่อไป เนื่องจากผู้ชมสามารถรับชมย้อนหลังได้ทุกที่ ทุกเวลา ด้านปัจจัยภายในนั้น ประกอบด้วย การจัดการ เทคโนโลยีและความสามารถทางวิชาชีพ โดยปัจจัยที่มีอิทธิพลสูงสุดคือ ด้านการจัดการ โดยรูปแบบการดำเนินธุรกิจที่กำลังจะเปลี่ยนแปลงไป จากเดิมที่เป็นการรับจ้างผลิตมีรายได้จากช่อง GMM25 ที่แน่นอน แต่ในอนาคตรายการจะต้องหาผู้โฆษณาเองและแบ่งส่วนแบ่งกำไรกับช่อง ทำให้ทีมงานต้องวางแผนการผลิตใหม่เพื่อรองรับการโฆษณามากขึ้นส่วนวิธีการนำเสนอเนื้อหาเพื่อสร้างการเรียนรู้ภาษาอังกฤษของรายการ Loukgolf’s English Room นั้น ผลการศึกษาพบว่า รูปแบบรายการทอล์กโชว์ มีการใช้ภาษาอังกฤษสื่อสารตลอดรายการ ถือว่ามีส่วนทำให้เกิดกระบวนการเรียนรู้ภาษาอังกฤษได้ง่ายขึ้น บรรยากาศเป็นไปด้วยความสนุกสนาน ก็มีส่วนกระตุ้นให้ผู้ชมรู้สึกสนุกไปกับการเรียนรู้ แขกรับเชิญที่จำเป็นต้องมีทักษะการสื่อสารภาษาอังกฤษระดับปานกลางขึ้นไป ช่วยเป็นต้นแบบในการเรียนรู้ และเทคนิคพิเศษในรายการ โดยเฉพาะคำบรรยายทั้งภาษาไทยและภาษาอังกฤษที่ทีมงานพยายามปรับให้ถูกต้องตามหลักไวยากรณ์มากที่สุด ช่วยส่งเสริมให้ผู้ชมใช้ภาษาอังกฤษอย่างถูกต้อง
DOI: 10.14457/tu.the.2018.1395
title: การเปิดรับเครื่องมือการสื่อสารการตลาด การรับรู้คุณค่าตราสินค้า และแนวโน้มการตัดสินใจซื้อของผู้บริโภคที่มีต่อตราสินค้าฟรายทาก (Freitag)

description: การศึกษาเรื่อง “การเปิดรับเครื่องมือการสื่อสารการตลาด การรับรู้คุณค่าตราสินค้า และแนวโน้มการตัดสินใจซื้อของผู้บริโภคที่มีต่อตราสินค้าฟรายทาก (Freitag)” เป็นการศึกษาวิจัยเชิงปริมาณ (Quantitative Research) โดยใช้การวิจัยเชิงสำรวจ (Survey Research) ด้วยวิธีการเก็บข้อมูล ณ ช่วงเวลาใดเวลาใดหนึ่งเพียงครั้งเดียว (Cross-Sectional Study) โดยมีวัตถุประสงค์เพื่อศึกษาลักษณะทางประชากร การเปิดรับเครื่องมือการสื่อสารการตลาด การรับรู้คุณค่าตราสินค้า และแนวโน้มการตัดสินใจซื้อของผู้บริโภคที่มีต่อตราสินค้าฟรายทาก (Freitag) พร้อมทั้งศึกษาความสัมพันธ์ระหว่างการเปิดรับเครื่องมือการสื่อสารการตลาดกับการรับรู้คุณค่าตราสินค้าของผู้บริโภคที่มีต่อตราสินค้าฟรายทาก (Freitag) ตลอดจนความสัมพันธ์ระหว่างการรับรู้คุณค่าตราสินค้ากับแนวโน้มการตัดสินใจซื้อของผู้บริโภคที่มีต่อตราสินค้าฟรายทาก (Freitag) ผ่านการเก็บข้อมูลจากกลุ่มตัวอย่างที่รู้จัก และ/หรือมีการซื้อและใช้สินค้าของตราสินค้าฟรายทาก (Freitag) ซึ่งมีอายุตั้งแต่ 18 ปีขึ้นไป ที่อาศัยอยู่ในประเทศไทย ผลการศึกษา พบว่า กลุ่มตัวอย่างมีการเปิดรับการเครื่องมือการสื่อสารการตลาดของตราสินค้าฟรายทาก (Freitag) โดยภาพรวมอยู่ในระดับปานกลาง โดยหากพิจารณารายเครื่องมือ พบว่า กลุ่มตัวอย่างส่วนใหญ่มีการเปิดรับเครื่องมือการประชาสัมพันธ์ และการขายโดยใช้พนักงานมากที่สุด รองลงมา เป็นเครื่องมือการตลาดเชิงกิจกรรม ทั้งนี้ ด้านการรับรู้คุณค่าตราสินค้า พบว่า กลุ่มตัวอย่างมีการรับรู้คุณค่าตราสินค้าฟรายทาก (Freitag) โดยรวมอยู่ในระดับมากที่สุด เมื่อพิจารณาจำแนกตามองค์ประกอบของการรับรู้คุณค่าตราสินค้า พบว่า กลุ่มตัวอย่างมีการรับรู้คุณค่าตราสินค้า ด้านองค์ประกอบการตระหนักรู้ในตราสินค้ามากที่สุด รองลงมา คือ สินทรัพย์ประเภทอื่นๆ ของตราสินค้า และการรับรู้คุณภาพของตราสินค้า ตามลำดับ นอกเหนือจากนี้ กลุ่มตัวอย่างส่วนใหญ่ยังเคยซื้อสินค้าของตราสินค้าฟรายทาก (Freitag) โดยส่วนมากซื้อในระดับราคา 3,800-7,500 บาท และตัดสินใจซื้อด้วยเหตุผลเพราะว่าสินค้ามีเอกลักษณ์ มีใบเดียวในโลกมากที่สุด ในขณะเดียวกันกลุ่มตัวอย่างยังมีแนวโน้มการตัดสินใจซื้ออยู่ในระดับมากอย่างไรก็ดี ผลการทดสอบสมมติฐาน พบว่า (1) การเปิดรับเครื่องมือการสื่อสารการตลาดมีความสัมพันธ์กับการรับรู้คุณค่าตราสินค้าของผู้บริโภคที่มีต่อตราสินค้าฟรายทาก (Freitag) โดยการเปิดรับเครื่องมือการสื่อสารการตลาดมีความสัมพันธ์การรับรู้คุณค่าตราสินค้า ด้านองค์ประกอบสินทรัพย์ประเภทอื่นๆ ของตราสินค้ามากที่สุด ในขณะที่การเปิดรับเครื่องมือการสื่อสารการตลาดมีความสัมพันธ์ ด้านองค์ประกอบการรับรู้คุณภาพของตราสินค้าต่ำที่สุด โดยผลดังกล่าวทั้งหมด มีความสัมพันธ์กันทางบวก (2) การรับรู้คุณค่าตราสินค้ามีความสัมพันธ์กับแนวโน้มการตัดสินใจซื้อของผู้บริโภคที่มีต่อตราสินค้าฟรายทาก (Freitag) ทั้งนี้ เมื่อพิจารณาตามองค์ประกอบการรับรู้คุณค่าตราสินค้า ยังพบว่า การรับรู้คุณค่าตราสินค้า ด้านองค์ประกอบความภักดีต่อตราสินค้ามีความสัมพันธ์กับแนวโน้มการตัดสินใจซื้อมากที่สุด ในขณะที่การรับรู้คุณค่าตราสินค้า ด้านองค์ประกอบการตระหนักรู้ในตราสินค้ามีความสัมพันธ์กับแนวโน้มการตัดสินใจซื้อต่ำที่สุด โดยผลดังกล่าวทั้งหมด มีความสัมพันธ์กันทางบวก
DOI: 10.14457/tu.the.2018.1396
title: พฤติกรรมการเปิดรับและความพึงพอใจต่อละครโทรทัศน์หลังข่าวภาคค่ำสถานีโทรทัศน์ช่อง 7HD

description: การศึกษาเรื่อง “พฤติกรรมการเปิดรับและความพึงพอใจต่อละครโทรทัศน์หลังข่าวภาคค่ำสถานีโทรทัศน์ช่อง 7HD” มีวัตถุประสงค์ของการศึกษา คือ เพื่อศึกษาลักษณะทางประชากร พฤติกรรมการเปิดรับ และความพึงพอใจ ของผู้ชมละครโทรทัศน์หลังข่าวภาคค่ำของช่อง 7HD เพื่อศึกษาความแตกต่างระหว่างลักษณะประชากรกับพฤติกรรมการเปิดรับของผู้ชม เพื่อศึกษาความแตกต่างระหว่างลักษณะประชากรกับความพึงพอใจของผู้ชม และเพื่อศึกษาความสัมพันธ์ระหว่างพฤติกรรมการเปิดรับกับความพึงพอใจของผู้ชมการศึกษานี้เป็นการวิจัยเชิงปริมาณ (Quantitative Research) ซึ่งใช้รูปแบบการวิจัยเชิงสำรวจ (Survey Research) กลุ่มตัวอย่างที่ใช้ในการศึกษา ได้แก่ ผู้ที่เคยรับชมละครโทรทัศน์หลังข่าวภาคค่ำ สถานีโทรทัศน์ช่อง 7HD จำนวน 300 คน โดยใช้แบบสอบถามประเภทออนไลน์ (Online Questionnaire) เป็นเครื่องมือในการเก็บรวบรวมข้อมูล ซึ่งกลุ่มตัวอย่างเป็นผู้ตอบแบบสอบถามด้วยตนเอง (Self-Administered Questionnaire)ผลการศึกษาทางด้านประชากร พบว่า กลุ่มตัวอย่างเป็นเพศหญิงมากกว่าเพศชาย อายุอยู่ในช่วง 18 - 30 ปี มีการศึกษาส่วนใหญ่ในระดับปริญญาตรี ส่วนใหญ่เป็นพนักงานบริษัทเอกชน มีรายได้เฉลี่ยต่อเดือน 15,001-30,000 บาท และภูมิลำเนาส่วนใหญ่อยู่ที่กรุงเทพมหานครและปริมณฑลผลการศึกษาด้านพฤติกรรมการเปิดรับ พบว่า กลุ่มตัวอย่างส่วนใหญ่มีพฤติกรรมการเปิดรับชมละครโทรทัศน์หลังข่าวภาคค่ำ ทางสถานีโทรทัศน์ช่อง 7HD โดยรวมอยู่ในระดับปานกลาง ส่วนใหญ่เปิดรับชมละครโทรทัศน์ในลักษณะชมสด ผ่านโทรทัศน์ดิจิทัลหมายเลข 35 และชื่นชอบประเภทละครแนวรัก/โรแมนติก โดยส่วนใหญ่ใช้ระยะเวลาในการเปิดรับชม 61 นาทีขึ้นไปผลการศึกษาด้านความพึงพอใจต่อองค์ประกอบของละครโทรทัศน์หลังข่าวภาคค่ำของช่อง 7HD พบว่า กลุ่มตัวอย่างมีความพึงพอใจต่อองค์ประกอบของละครโทรทัศน์ในภาพรวมอยู่ ระดับพึงพอใจมาก โดยส่วนใหญ่มีความพึงพอใจในด้านนักแสดง และด้านเพลงประกอบละคร อยู่ในระดับพึงพอใจมากที่สุด ด้านเครื่องแต่งกาย ด้านฉากในการถ่ายทำและอุปกรณ์ประกอบฉาก ด้านบทละคร ด้านการแต่งหน้า และด้านเทคนิคการถ่ายทำ อยู่ในระดับพึงพอใจมากผลของความสัมพันธ์ระหว่าง พฤติกรรมการเปิดรับของผู้ชมละครโทรทัศน์หลังข่าวภาคค่ำของช่อง 7HD กับความพึงพอใจต่อละครโทรทัศน์หลังข่าวภาคค่ำของช่อง 7HD มีความสัมพันธ์ ในทางบวก ผู้ที่มีความพึงพอใจต่อละครโทรทัศน์หลังข่าวภาคค่ำ ของช่อง 7HD จะมีพฤติกรรมการเปิดรับมาก